6. โครงการในอนาคต

ในช่วง 3 ปีที่ผ่านมา ที่ประเทศไทยเกิดภาวะวิกฤติทางเศรษฐกิจ อันกระทบต่อทุกภาคธุรกิจ
โดยเฉพาะธุรกิจอสังหาริมทรัพย์ที่ได้รับผลกระทบเป็นอย่างมาก
ปัญหาสภาพคล่องและปัญหาหนี้ที่ยังไม่ได้รับการแก้ไข
ทำให้บริษัทจำเป็นต้องชะลอการพัฒนาโครงการออกไประยะหนึ่ง

จนกระทั่งในปี 2542 บริษัทประสบความสำเร็จในการปรับปรุงโครงสร้างหนี้และหาผู้ร่วมทุน
บริษัทจึงเริ่มแสวงหาโอกาสในการลงทุนใหม่ ในปี 2543
บริษัทได้เริ่มขายและพัฒนาโครงการใหม่อีกครั้งคือโครงการโนเบิล เฮ้าส์ร่วมฤดี
คอนโดมีเนียมกลางเมือง 23 ยูนิต มูลค่าโครงการ 143 ล้านบาท
โครงการก่อสร้างแล้วเสร็จตั้งแต่ปี 2544 และปัจจุบันขายและโอนกรรมสิทธิแล้วเหลืออีกเพียง 1
ยูนิต

ปี 2544 บริษัทจำหน่ายหุ้นสามัญให้แก่ผู้ถือหุ้นเดิม
เป็นครั้งแรกตั้งแต่บริษัทฯเป็นบริษัทจดทะเบียนในตลาดหลักทรัพย์ โดยออกและเสนอขายจำนวน
182,713,026 ในราคาหุ้นละ 1.50 บาท และผู้ถือหุ้นได้ใช้สิทธิเต็มจำนวนที่ออกและเสนอขาย
ทั้งนี้ผู้ถือหุ้นที่ซื้อหุ้นสามัญ 1 หุ้นจะได้รับใบสำคัญแสดงสิทธิที่จะซื้อหุ้นสามัญจำนวน 1 หน่วย
โดยไม่คิดมูลค่า กำหนดราคาการใช้สิทธิต่อหน่วยเท่ากับ 6 บาท โดยมีอายุของใบสำคัญแสดงสิทธิ 5
ปี
ทั้งนี้ตลาดหลักทรัพย์แห่งประเทศไทยได้รับใบสำคัญแสดงสิทธิ์ที่จะซื้อหุ้นสามัญของบริษัทเป็นหลักทรัพย์จดทะเบียนเมื่อวันที่
7 กันยายน 2544 และเริ่มทำการซื้อขายในตลาดหลักทรัพย์ฯตั้งแต่วันที่ 11 กันยายน 2544

บริษัทนำเงินที่ได้จากการขายหุ้นสามัญให้แก่ผู้ถือหุ้นเดิมดังกล่าวจำนวน 274 ล้านบาท
ซื้อทรัพย์สินเพื่อพัฒนาโครงการ สำหรับในปี 2544 ที่ผ่านมา บริษัทได้ลงทุนซื้อทรัพย์สินแล้ว 4 ทำเล
และได้เริ่มดำเนินการพัฒนาแล้ว 3 โครงการมูลค่าโครงการรวม 2,082 ล้านบาท
เป็นโครงการบ้านเดี่ยวที่ใช้แนวคิดของโนเบิล ทารา และโนเบิล วานา
ที่แสดงให้เห็นถึงนวัตกรรมในการออกแบบ โดยนำเอาสไตล์บ้านแบบตะวันตกผสมผสานกับตะวันออก
และนำแนวคิดการออกแบบภายในสู่ภายนอกเข้ามาใช้ โครงการโนเบิล ทารา มีอยู่ 1 โครงการคือ
โครงการโนเบิล ทารา เอกมัย พระราม 9 ส่วน โครงการโนเบิล วานา มี 2 โครงการ คือ
โครงการโนเบิล วานา ปิ่นเกล้า และโครงการโนเบิล วานา วัชรพล

นอกจากนี้บริษัทยังวางแผนที่จะนำเงินที่จะได้รับในอนาคตจากการใช้สิทธิซื้อหุ้นสามัญตามใบสำคัญแสดงสิทธิจำนวนประมาณ
1,096 ล้านบาท
ลงทุนซื้อทรัพย์สินที่เป็นโครงการอสังหาริมทรัพย์ทั้งจากผู้ประกอบการที่ไม่สามารถหาแหล่งเงินทุนเพื่อพัฒนาโครงการต่อไปได้
และจากสถาบันการเงินหรือจากบริษัทบริหารสินทรัพย์ที่จัดตั้งโดยสถาบันการเงินต่างๆ
ทั้งนี้โครงการที่บริษัทเข้าทำการซื้อเพื่อนำมาพัฒนาจะเป็นโครงการที่บริษัทเลือกสรรแล้วว่ามีศักยภาพ
เช่น เป็นโครงการที่พัฒนาเสร็จแล้ว
หรืออยู่ระหว่างการพัฒนาซึ่งมีระยะเวลาก่อสร้างรวมการขายภายใน 1-3 ปี ตั้งอยู่ในเขตกรุงเทพฯ
และปริมณฑล ทั้งประเภทอาคารชุด บ้านเดี่ยว และทาวน์เฮ้าส์
โดยบริษัทจะพิจารณาโครงการที่สามารถทำกำไรและได้รับผลตอบแทนโครงการไม่น้อยกว่าร้อยละ
20 ต่อปี ภายในปี 2545 บริษัทฯคาดว่าจะพัฒนาโครงการเพิ่มอีกอย่างน้อย 3 โครงการ
ซึ่งจะเป็นโครงการในแนวราบในบริเวณเขตกรุงเทพมหานคร ฯ
และมีระดับราคาขายต่อยูนิตตั้งแต่สองล้านห้าแสนบาทขึ้นไป
ทั้งนี้เพื่อให้บรรลุวัตถุประสงค์ในการทำกำไรอย่างต่อเนื่อง
บริษัทยังคงดำเนินนโยบายทางการเงินอย่างเคร่งครัดอีกด้วย

อนึ่งตามแผนการลงทุนของบริษัทฯ นอกจากการซื้อทรัพย์สินเพื่อขายแล้ว บริษัทฯ
ยังมีเป้าหมายที่จะลงทุนซื้อทรัพย์สินที่มีศักยภาพในรูปแบบของการลงทุนระยะยาวเพื่อให้ทรัพย์สินนั้นเป็นแหล่งเงินได้ที่ต่อเนื่องในระยะยาวของบริษัทฯอีกด้วย
สำหรับเพื่อให้บริษัทฯ บรรลุวัตถุประสงค์ในการทำกำไรอย่างต่อเนื่องเพื่อขยายกิจการต่อไป

เพื่อประโยชน์ของผู้ถือหุ้น ที่ประชุมวิสามัญผู้ถือหุ้นครั้งที่ 1/2545 ประชุมเมื่อวันที่ 14 มีนาคม 2545
มีมติเป็นเอกฉันท์ให้บริษัทฯ ลดทุนของบริษัทฯ โดยการลดมูลค่าหุ้นที่ตราไว้ จากมูลค่าหุ้นละ 10
บาทเป็นมูลค่าหุ้นละ 5 บาท ทำให้ทุนชำระแล้วของบริษัทฯ ลดลงจาก 2,740,695,390 บาท
เหลือ 1,370,347,695 บาท
ทั้งนี้ที่ประชุมยังได้มีมติให้นำทุนส่วนที่ลดลงบันทึกหักกลบกับผลขาดทุนสะสมที่แสดงไว้ในงบดุลของบริษัทฯด้วย